Кицилъун гIумруги рокьиги ккезе ккани, гьезухъ букIине ккола, киназего пайдаяб, хIажатаб, гъваридаб пикруги, гъваридаб кьучIги, хадусеб гIелалъе мисалалги. МахIмудил кIудияб гьунар гIун буго кочIол гьайбатал асараздалъун лъицаго жеги гIуцIичIеб гIадаб рокьул улка гIуцIизе, гьенир гIищкъул кIалгIаби, гьений жаний тахида жиндирго йокьулейги тун, гьелъие хъулухъ гьабулев, гьелъул бокьараб мурад тIубалевлъун живго чIей. Гьеб мурадалъе гIоло рачун руго гьес кочIолъе Шамалъул гьуриги, Самаалъул накIкIги, лълъар меседил бисги, тулакаб жайранги, мугIрузул хурдулги, тIугьдулги, магIарулазда доб заманаялъ рагIичIел батIи- батIиял улкабазул ханзабиги, къиралзабиги, гьезие мустахIикъаб тепси – сурпабиги, квен – тIехги, ретIел- хьитги-кинабго тIокIаб, тIадегIанаб .